Vmesna ocena Uredbe (EU) št. 250/2014 Evropskega parlamenta in Sveta z dne 26. februarja 2014 o uvedbi programa za spodbujanje dejavnosti na področju zaščite finančnih interesov Evropske unije (program Herkul III) in razveljavitvi Sklepa št. 804/2004/ES

1.Uvod

Evropska komisija trenutno preučuje, kakšen proračun bi bil potreben za Evropo prihodnosti . Učinkovita in pravilna poraba proračuna Unije, tudi v državah članicah, je ključni element pri krepitvi zaupanja državljanov EU ter povečanju trdnosti evropskega projekta in njegove dodane vrednosti. Program Herkul je v skladu s tem načelom, saj je namenjen predvsem zaščiti finančnih interesov EU.

Sedanji program Herkul III, ki ga v okviru Komisije upravlja Evropski urad za boj proti goljufijam (OLAF), je bil ustanovljen z Uredbo 250/2014 (v nadaljevanju: uredba). Splošni cilj programa je „zaščititi finančne interese Unije ter s tem povečati konkurenčnost njenega gospodarstva in zagotoviti zaščito davkoplačevalskega denarja“, posebni cilj programa pa je „preprečevanje goljufij, korupcije in kakršnih koli drugih nezakonitih dejavnosti, ki škodijo finančnim interesom Unije.“

Uredba zahteva, da Komisija opravi vmesno oceno programa (člen 13, točka 2 (a)). Službe Komisije so pripravile delovni dokument (SWD) o vmesni oceni programa Herkul III, ki vsebuje podrobne ugotovitve te ocene. Ker uredba zahteva neodvisno oceno, je bil delovni dokument služb Komisije podprt s študijo, ki jo je opravil zunanji izvajalec. Podrobne ugotovitve ocene in uporabljena metodologija so opisane v delovnem dokumentu služb Komisije.

Glede na zahteve iz člena 13 uredbe in agende Komisije za boljšo pravno urejanje, je v oceno vključenih šest področij, ki zajemajo vse cilje programa; notranja in zunanja skladnost programa z drugimi ukrepi EU; učinkovitost pri doseganju ciljev in pričakovanih rezultatov programa; učinkovitost uporabe sredstev; dodana vrednost programa za EU; ter trajnost oziroma učinki ukrepov programa Herkul III po njegovem zaključku. Ocena obravnava tudi prispevek programa k prednostnim nalogam Unije za pametno, trajnostno in vključujočo rast.

Obdobje, ki ga zajema ocena, je prva polovica sedemletnega obdobja programa Herkul III, in sicer od 1. januarja 2014 (ko začne veljati uredba) do junija 2017.

2.Ključni elementi programa Herkul III

Proračunska sredstva programa Herkul III znašajo 104,9 milijona EUR za obdobje 2014–2020. Upravičenci programa so nacionalne ali regionalne uprave držav članic in raziskovalne ustanove, pa tudi izobraževalni inštituti ter nepridobitni subjekti.

Program se izvaja na podlagi letnih ciklov v skladu z delovnimi programi, ki jih sprejme Komisija. Herkul III zagotavlja finančno podporo za (i) tehnično pomoč (vsaj 70 % proračuna programa) za ukrepe, kot so nakup tehnične opreme in informacijskih orodij, spodbujanje čezmejnega sodelovanja in podpora skupnih operacij, izmenjavo osebja in razvoj ter zagotavljanje dostopa do zbirke podatkov za države članice in OLAF, (ii) usposabljanje (največ 25 % proračuna programa) za dejavnosti, kot so konference in seminarji za zagotovitev čezmejne izmenjave dobrih praks in izkušenj, usposabljanje na področju digitalne forenzike ter razvoj visokokakovostnih raziskovalnih dejavnosti in študij ter (iii) kateri koli drugi ukrep v pristojnost programa (največ 5 % proračuna). Program zagotavlja finančno podporo v obliki nepovratnih sredstev, pogodb o javnih naročilih in nadomestil stroškov, ki jih imajo udeleženci v dejavnostih programa.

3.Metodologija vmesne ocene

Pri vmesni oceni so se službe Komisije opirale primarno na študijo zunanjega izvajalca in oceno učinka, ki je bila opravljena v času zakonodajnega predloga za program; na oceno Komisije predhodnega programa Herkul, letne delovne programe Herkul III ter na letne preglede izvajanja programa, ki jih je pripravila Komisija in so priloženi letnim poročilom Komisije o zaščiti finančnih interesov Unije.

Priprave na vmesno oceno so se začele junija 2016. Medresorska usmerjevalna skupina (ISSG) služb Komisije je bila ustanovljena za pomoč pri postopku ocene. V okviru ocene so bili pregledani časovni načrt, pogoji za zunanjo pogodbo ter poročila o začetku in koncu dela na terenu. ISSG je prav tako tesno sodelovala pri pripravi delovnega dokumenta.

Obseg vmesne ocene zajema ukrepe, ki jih podpira program Herkul III, ter pripravljalne in izvedbene dejavnosti, ki jih izvajajo deležniki v teh ukrepih. Prav tako zajema prošnje za nepovratna sredstva, ki so jih predložili potencialni upravičenci, a so bile neuspešne.

Zunanja študija se je opirala na osnovne vire podatkov, da bi odgovorila na vprašanja, zbrana na (i) razgovorih z uslužbenci EU in nacionalnimi javnimi uslužbenci, pa tudi prek upravičencev do ukrepov, financiranih v okviru programa, in (ii) spletnih anket upravičencev, neuspešnih prosilcev, udeležencev dogodkov, ki jih je financiral program, ter uporabnikov storitev, naročenih v okviru programa. Uporabljeni so bili tudi sekundarni podatki, kot so javno dostopni viri (npr. letni delovni programi Herkul III) in prošnje za nepovratna sredstva ter dodeljena javna naročila in nepovratna sredstva, kot tudi končna poročila, ki so jih predložili upravičenci.

Časovni okvir za zunanjo študijo je pomenil nekatere omejitve, povezane predvsem z običajnim trajanjem programa. To se je odražalo v instrumentih, ki jih je lahko uporabil zunanji ocenjevalec, saj se je moral v veliki meri zanašati na mnenja upravičencev, prosilcev, udeležencev in osebja Komisije. To pa zato, ker je bilo v času zbiranja podatkov in pogovorov, ki so bili opravljeni večinoma v letu 2017, na voljo razmeroma malo rezultatov. Ta omejitev je bila še posebej občutna pri ukrepih tehnične pomoči. Ker so anketiranci razumljivo zajemali velik vzorec deležnikov programa, se rezultati zunanje študije štejejo za dovolj zanesljive.